**PROJEKTO „TAKTILINIAI MAKETAI TURISTUI PO ATVIRU DANGUMI“ ĮGYVENDINIMO JUNGTINĖS VEIKLOS (PARTNERYSTĖS) SUTARTIS**

2020 m. d. Nr.

Anykščiai

**Anykščių rajono savivaldybės administracija**, kodas – 188774637, buveinė registruota J. Biliūno g. 23, Anykščiuose, atstovaujama administracijos direktorės Ligitos Kuliešaitės, veikiančios pagal Anykščių rajono savivaldybės administracijos veiklos nuostatus, patvirtintus Anykščių rajono savivaldybės tarybos 2003 m. gegužės 29 d. sprendimu Nr. TS-130 „Dėl Anykščių rajono savivaldybės administracijos veiklos nuostatų patvirtinimo“ ir Anykščių rajono savivaldybės tarybos 2019 m. balandžio 25 d. sprendimą Nr. 1-TS-142 „Dėl Anykščių rajono savivaldybės administracijos direktoriaus skyrimo“ (toliau – Pareiškėjas),

**Molėtų rajono savivaldybės administracija**, kodas – 188712799, buveinė registruota Vilniaus g. 44, Molėtuose, atstovaujama administracijos direktoriaus Sigito Žvinio, veikiančio pagal Molėtų rajono savivaldybės administracijos nuostatus (toliau – 1 Partneris),

**Zarasų rajono savivaldybės administracija**, kodas – 188753461, buveinė registruota Sėlių a. 22, Zarasuose, atstovaujama administracijos direktoriaus Benjamino Sakalausko, veikiančio pagal Zarasų rajono savivaldybės administracijos nuostatus (toliau – 2 Partneris),

toliau vadinamos Šalimis, vadovaudamosi 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonės Nr. 05.4.1-LVPA-R-821 „Savivaldybes jungiančių turizmo trasų ir turizmo maršrutų informacinės infrastruktūros plėtra“ (toliau – Priemonė) projektų finansavimo sąlygų aprašu Nr. 1 (toliau – PFSA), patvirtintu Lietuvos Respublikos ūkio ministro 2016 m. gegužės 4 d. įsakymu Nr. 4-337 „Dėl 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonės Nr. 05.4.1-LVPA-R-821 „Savivaldybes jungiančių turizmo trasų ir turizmo maršrutų informacinės infrastruktūros plėtra“ projektų finansavimo sąlygų aprašo Nr. 1 patvirtinimo“ bei teisingumo, protingumo ir sąžiningumo principais, rodydamos gerą valią, susitarė ir sudarė šią projekto „Taktiliniai maketai turistui po atviru dangumi“ (toliau – Projektas) įgyvendinimo jungtinės veiklos (partnerystės) sutartį (toliau – Sutartis).

**I. SUTARTIES DALYKAS**

* 1. Šalys susitaria, kooperuodamos savo darbą, žinias, finansinius ir kitus išteklius, veikti bendrai ir:
	2. parengti Projekto paraišką ir pateikti ją Priemonę įgyvendinančiajai institucijai – viešajai įstaigai Lietuvos verslo paramos agentūrai (toliau – LVPA);
	3. gavus finansavimą, įgyvendinti Projektą, kurio tikslas – sukurti vieningą turizmo ženklinimo infrastruktūros sistemą Utenos regiono dalyje, kuri būtų pritaikyta neįgaliųjų poreikiams ir taip padidinti galimybes turistų ir lankytojų informacijai apie regione esančias lankytinas vietas ir objektus;
	4. Projekto metu įrengti universalaus dizaino turizmo ženklinimo infrastruktūrą Anykščių, Molėtų ir Zarasų savivaldybių teritorijose, pažymint taktiliniais maketais bei taktiliniais žemėlapiais lankomiausius objektus, po 10 objektų kiekvienoje iš savivaldybių (po vieną kiekvieno miesto taktinį žemėlapį ir po devynis atskirų objektų taktilinius maketus);
	5. regioniniuose Anykščių, Molėtų ir Zarasų savivaldybių teritorijų turizmo maršrutuose įrengti 3 universalaus dizaino taktilinius žemėlapius ir 27 taktilinius maketus po atviru dangumi (toliau – Maketai), kurie Šalims paskirstomi šiomis dalimis:
		1. Pareiškėjo dalis – 1 taktilinis žemėlapis ir 9 taktiliniai objektų maketai Anykščių rajono savivaldybės teritorijoje;
		2. 1 Partnerio dalis - 1 taktilinis žemėlapis ir 9 taktiliniai objektų maketai Molėtų rajono savivaldybės teritorijoje;
		3. 2 Partnerio dalis – 1 taktilinis žemėlapis ir 9 taktiliniai objektų maketai Zarasų rajono savivaldybės teritorijoje;
	6. 5 metus po Projekto finansavimo pabaigos užtikrinti investicijų tęstinumą Projektų administravimo ir finansavimo taisyklių, patvirtintų Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“, (toliau – Projektų taisyklės) IV skyriaus 27 skirsnyje nustatyta tvarka.
1. Pagal Sutartį Šalys neįsteigia naujo ūkio subjekto.

**II. BENDRŲJŲ REIKALŲ TVARKYMAS**

1. Šalys susitaria, kad Pareiškėjas:
	1. vadovauja jungtinei Šalių veiklai;
	2. turi teisę kreiptis į Partnerius su prašymu atlikti teisės aktų ar Šalių susitarimu jų kompetencijai priskirtus veiksmus, susijusius su Projekto paraiškos rengimu, Projekto įgyvendinimu ir būtinus atlikti 5 metus po Projekto pabaigos;
	3. be atskiro Partnerių įgaliojimo atstovauja Šalims tiek, kiek tai susiję su jungtine Šalių veikla, Šalių vardu pasirašo Finansavimo bei pirkimų sutartis;
	4. organizuoja ir vykdo pirkimus pagal Finansavimo sutarties sąlygas, Lietuvos Respublikos viešųjų pirkimų įstatymo ir kitų pirkimus reglamentuojančių teisės aktų nuostatas;
	5. tiesiogiai gauna finansavimą, skirtą Projektui įgyvendinti, vykdo atsiskaitymus pagal pirkimų sutartis ir Projekto biudžeto lėšų poreikį patvirtinančius dokumentus (sąskaitas faktūras, perdavimo – priėmimo aktus, kita).
2. Paslaugų pirkimo sutartyje nurodoma, kad gavėjai yra Pareiškėjas ir Partneriai.
3. Įsigyjant Paslaugas, sąskaitos faktūros išrašomos nurodant, kad užsakovas ir mokėtojas yra Pareiškėjas, o gavėjas – atitinkamas Partneris ar Pareiškėjas.
4. Turtas, sukurtas ar įgytas kaip jungtinės Šalių veiklos produktas, Šalims Projekto metu perduodamas tiesiogiai, Šalims pripažinus joms perduodamą turtą tinkamu ir pasirašant perdavimo – priėmimo aktus. Taikant šios Sutarties 1.3 papunkčio nuostatas, Šalys perima kiekvienos iš jų poreikiams sukurtą turtą.
5. Šalių finansiniai įnašai pervedami į Pareiškėjo nurodytą sąskaitą (perduodant finansavimą). Šalių įnašų įnešimo į jungtinę Šalių veiklą tvarka ir terminai, taip pat Sutartyje nenurodyti įnašai, dėl kurių Šalys gali papildomai susitarti, bus nurodomi Šalių papildomame rašytiniame susitarime, kuris bus Sutarties neatskiriama dalis.
6. Visi su Projekto įgyvendinimu susiję dokumentai saugomi Projektų taisyklių VII skyriaus 42 skirsnyje nustatyta tvarka.
7. Kiekviena iš Šalių turi teisę susipažinti su bendrųjų reikalų tvarkymo dokumentais.
8. Kiekviena iš Šalių turi teisę teikti pasiūlymus ir rekomendacijas dėl jungtinės Šalių veiklos.
9. Projekto priežiūra vykdoma taip, kaip numatyta Projektų taisyklėse ir kituose Projekto priežiūrą reglamentuojančiuose teisės aktuose.
10. Partneriai paskiria atsakingus asmenis, kuruojančius Sutarties vykdymą, ir apie tai informuoja Pareiškėją.

**III. ŠALIŲ PRIEVOLĖS**

1. Kiekviena iš Šalių:
	1. nevengia Sutarties ir Finansavimo sutarties tinkamo vykdymo;
	2. nepriima jokių sprendimų, kurie nutrauktų, sustabdytų ar pakeistų Sutarties ar finansavimo sutarties vykdytinus įsipareigojimus, išskyrus atvejus, kai taip nusprendžia visos Šalys tarpusavio susitarimu;
	3. skiria žmogiškuosius, finansinius ir kitokio pobūdžio išteklius, reikalingus ir leidžiančius deramai vykdyti Sutarties sąlygas ir užtikrinti tinkamą Projekto įgyvendinimą. Finansinius įnašus perveda į Pareiškėjo nurodytą sąskaitą (perduodant finansavimą);
	4. dalyvauja nustatant vienodus universalaus dizaino reikalavimus Maketų sukūrimui ir gamybai;
	5. jos poreikiams pagal Sutarties 1.3 papunkčio nuostatas skirtų Maketų sukūrimui ir įsigijimui:
		1. parenka objektus Maketams ir visą su jais susijusią informaciją lietuvių kalba bei kitą reikalingą medžiagą Maketo sukūrimui ir gamybai;
		2. nustato ir paruošia tinkamas vietas Maketų įrengimui;
	6. vykdydama pirkimo sutartį, perima jos poreikiams sukurtą turtą;
	7. vykdydama Projekto veiklos apimčiai proporcingus informavimo apie Projektą veiksmus ir vadovaudamasi Projektų taisyklių VII skyriaus 37 skirsnio nuostatomis, skelbia informaciją apie įgyvendinamą Projektą savo interneto svetainėje, o Projekto įgyvendinimo pradžioje visuomenei gerai matomosiose vietose pakabina po 1 (vieną) apie Projektą informuojantį plakatą;
	8. laiku šalina visus nustatytus trūkumus ir pažeidimus.
2. Pareiškėjas:
	1. parengia ir pateikia Projekto paraišką bei kitus reikalingus dokumentus LVPA, siekiant gauti finansavimą Projekto įgyvendinimui;
	2. Projektą pripažinus tinkamu finansuoti, pasirašo Finansavimo sutartį su LVPA;
	3. koordinuoja, administruoja ir vykdo Projekto veiklas;
	4. atidaro atskirą banko sąskaitą Projekto lėšoms;
	5. tvarko atskirą Projekto išlaidų buhalterinę apskaitą;
	6. naudoja Projekto lėšas tik su Projekto įgyvendinimu susijusioms tinkamoms išlaidoms apmokėti;
	7. vadovaudamasis Lietuvos Respublikos viešųjų pirkimų įstatymo ir kitų pirkimus reglamentuojančių teisės aktų reikalavimais, pagal Finansavimo sutartyje nustatytą pirkimų planą, organizuoja ir vykdo pirkimus, sudaro ir pasirašo pirkimų sutartis, jas vykdo ir pagal jas atsiskaito iš Projekto lėšų banko sąskaitos;
	8. teikia mokėjimo prašymus, Projekto įgyvendinimo ataskaitas ir kitą informaciją apie Projekto įgyvendinimo eigą, kaip tai numatyta Projektų taisyklėse, kituose teisės aktuose ir Finansavimo sutartyje. Po Projekto finansavimo pabaigos 5 metus nustatytais terminais teikia LVPA ataskaitas;
	9. parengia Projektą viešinančią informaciją;
	10. suderina su LVPA visus nukrypimus nuo planuoto Projekto įgyvendinimo, keičiančius jo apimtį, išlaidas, pratęsiančius Projekto įgyvendinimo laikotarpį ar kitaip keičiančius Projektą ar Sutartyje nustatytus įsipareigojimus, bei informuoja raštu apie visus pakeitimus, susijusius su Sutartimi ir Projekto įgyvendinimu;
	11. Projekto įgyvendinimo metu reguliariai konsultuojasi su Partneriais bei nuolat juos informuoja apie Projekto įgyvendinimo eigą;
	12. tinkamai vykdo kitus įsipareigojimus, numatytus šioje bei Finansavimo sutartyse, galiojančiuose teisės aktuose.
3. Projekto partneriai:
	1. dalyvauja rengiant Projekto paraišką, teikia pasiūlymus, pastabas ir (ar) kitą informaciją, reikalingą Projekto paraiškos parengimui, perskaito parengtą paraišką;
	2. prisideda prie Projekto veiklų vykdymo;
	3. teikia Pareiškėjui bei Priemonės įgyvendinimą administruojančioms institucijoms informaciją, susijusią su Projekto įgyvendinimu;
	4. tinkamai vykdo kitus įsipareigojimus, numatytus šioje bei Finansavimo sutartyse, galiojančiuose teisės aktuose.

**IV. PROJEKTO FINANSAVIMO LĖŠOS**

1. Preliminariame Projekto biudžete numatyta didžiausia Projekto tinkamų finansuoti išlaidų suma – 289 393,07 Eur (du šimtai aštuoniasdešimt devyni tūkstančiai trys šimtai devyniasdešimt trys eurai).
2. Projekto finansavimas sudaro iki 85 proc. visų tinkamų finansuoti Projekto išlaidų. Bendras finansinis Šalių įnašas yra ne mažesnis kaip 15 proc. visų tinkamų finansuoti Projekto išlaidų, kurį Šalys dengia proporcingai dydžiams (proc.), joms nurodytiems atitinkamuose Sutarties 1.3.1–1.3.6 papunkčiuose.
3. Šalys dengia joms tenkančias netinkamas finansuoti, tačiau Projektui įgyvendinti būtinas išlaidas ir tinkamas finansuoti išlaidas, kurių nepadengia Projekto finansavimas (jei tokių būtų).
4. Netiesioginės projekto išlaidos apskaičiuojamos vadovaujantis Projektų taisyklių 10 priedo 5 punkto nuostatomis ir taikant 1,10 proc. fiksuotą projekto išlaidų normą ir atitenka Pareiškėjui.

**V. ŠALIŲ ATSAKOMYBĖ**

1. Šalys, visos kartu ir kiekviena atskirai (solidari atsakomybė), yra atsakingos už tinkamą Sutarties vykdymą.
2. Sprendimai, susiję su Projekto įgyvendinimu, priimami bendru Šalių sutarimu. Esant poreikiui, kiekviena iš Šalių turi teisę inicijuoti susitikimus kilusių problemų aptarimui, o kitos Šalies atstovai privalo dalyvauti šiuose susitikimuose. Nepavykus pasiekti bendro sutarimo, sprendimą priima Pareiškėjas.
3. Jeigu dėl vienos iš Šalių veiklos ar neveiklumo yra padaroma žala kitai Šaliai ar (ir) tretiesiems asmenims, tai ta Šalis, dėl kurios veiklos ar neveiklumo buvo padaryta žala, privalo atlyginti kitai Šaliai ar (ir) tretiesiems asmenims patirtą žalą.
4. Pareiškėjas atsako, kad visi Projekto „Taktiliniai maketai turistui po atviru dangumi“ įrengiami Maketai būtų sukurti ir pagaminti pagal vienodus projektavimo ir universalaus dizaino reikalavimus.
5. Kiekviena iš Šalių atsako už Projekto lėšomis jos poreikiams sukurtų Maketų ekspozicinės dalies turinį, šių Maketų įrengimo vietų nustatymą, pripažinimą tinkamais.
6. Kiekviena iš Šalių atsako už Projekto lėšomis jos poreikiams sukurtų ir jai perduotų Maketų priežiūrą bei šio ilgalaikio turto priežiūrai reikalingų investicijų užtikrinimą.
7. Kiekviena iš Šalių nuo tada, kai perima Projekto lėšomis sukurtą ilgalaikį materialųjį turtą, atsako už jo atkūrimą įvykių metu.
8. Kiekviena iš Šalių atsako už savo finansinio ir nefinansinio įnašo tikslumą ir adekvatumą.
9. Atsakomybės paskirstymo klausimus Šalys sprendžia vadovaudamosi galiojančiais Lietuvos Respublikos teisės aktais ir šia Sutartimi.
10. Šalys neatsako, jei nevykdo savo įsipareigojimų dėl *Force Majeure* aplinkybių, numatytų Lietuvos Respublikos teisės aktuose.
11. Su *Force Majeure* susidūrusi Šalis privalo apie tai raštu per 3 (tris) darbo dienas informuoti Pareiškėją, nurodydama problemos pobūdį, galimą trukmę ir numatomą poveikį bei turi taikyti visas įmanomas priemones galimai žalai sumažinti.
12. **SUTARTIES GALIOJIMAS, KEITIMAS IR NUTRAUKIMAS**
13. Sutartis įsigalioja nuo to momento, kai ją pasirašo visos Šalys, ir galioja iki sutartinių įsipareigojimų įvykdymo arbo jos nutraukimo Sutartyje ir teisės aktuose nustatyta tvarka.
14. Šalių susitarimu galimi Sutarties nuostatų papildymai ir pakeitimai, kurie įforminami kaip Sutarties pakeitimai ir yra neatskiriama Sutarties dalis.
15. Sutartis gali būti nutraukta:
	1. Šalių susitarimu;
	2. vienos iš Šalių iniciatyva, kai kita Šalis nevykdo savo įsipareigojimų, netinkamai juos vykdo arba pažeidžia Sutarties sąlygas, raštu prieš 20 (dvidešimt)kalendorinių dienų informavus kitą Šalį;
	3. Šalių bendru sutarimu Projektui negavus lėšų ir(arba) negalint gauti reikiamų lėšų Projekto finansavimui iš kitų šaltinių;
	4. kitais teisės aktų numatytais atvejais bei pagrindais.
16. Vienašališkas Sutarties nutraukimas galimas ir Lietuvos Respublikos civiliniame kodekso 6.217 straipsnyje nustatytais pagrindais.

**VII. KITOS SUTARTIES SĄLYGOS**

1. Ginčai dėl Sutarties nuostatų sprendžiami derybomis, o nesusitarus – Lietuvos Respublikos įstatymų ir kitų teisės aktų nustatyta tvarka.
2. Visi Šalių su šia Sutartimi susiję tarpusavio pranešimai pateikiami raštu (faksu, paštu, elektroniniu paštu), Sutartyje nurodytais adresais.
3. Pasikeitus Šalių rekvizitams, Šalys nedelsdamos, tačiau ne vėliau kaip per 5 kalendorines dienas nuo minėto pasikeitimo dienos, apie tai informuoja viena kitą.
4. Viešos informacijos apie Projektą sklaida ir informavimas turi būti neribojami, tačiau Šalys įsipareigoja neskelbti konfidencialios informacijos apie Projektą.
5. Sutartyje neaptartos sąlygos sprendžiamos Lietuvos Respublikos teisės aktų nustatyta tvarka.
6. Sutartis sudaryta 3 vienodą teisinę galią turinčiais egzemplioriais – po vieną kiekvienai iš Šalių.

|  |  |  |
| --- | --- | --- |
| Anykščių rajono savivaldybės administracijaAdresas: J. Biliūno g. 23, LT-29111 AnykščiaiKodas 188774637Tel. Nr. (8 381) 58 041Fakso Nr. (8 389) 58 088El. p. info@anyksciai.ltAB Šiaulių bankas A. s. LT857182100000130667Administracijos direktorėLigita KuliešaitėA.V. | Molėtų rajono savivaldybės administracijaAdresas: Vilniaus g. 44, LT-33140 MolėtaiKodas 188712799Tel. Nr. (8 383) 54 762Fakso Nr. (8 383) 51 442El. p. info@moletai.ltAB DNB bankas A. s LT284010045500060025Administracijos direktoriusSigitas ŽvinysA.V. | Zarasų rajono savivaldybės administracija Adresas: Sėlių a. 22, LT-32110 ZarasaiKodas 188753461Tel. Nr. (8 385) 37 155Fakso Nr. (8 385) 37 172El. p. info@zarasai.ltAB bankas „Swedbank“A. s. LT397300010137157645Administracijos direktoriusBenjaminas SakalauskasA.V. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_